**A KÖTELEZŐ FELADAT MOST IS NEHÉZ VOLT!**

Csapatunk a REAC Futball csapata a BLSZ. I.osztályában a 28. fordulóban hazai pályán a Hegyvidék csapatával mérte össze erejét. A múlt héten minden bizonnyal sorsdöntő rangadót nyertünk, így 4 ponttal vezettünk a tabellán. Ellenfelünk a Hegyvidék együttese a kiesés elkerüléséért harcol a bajnokságban, mi pedig a bajnoki címért küzdünk. Nincs könnyű mérkőzés most is bebizonyosodott. A heti felkészülésünk zavartalan volt, így azt gondoltuk, hogy a papírforma alapján magabiztos győzelmet fogunk aratni. Bizony most az érettségi vizsgák időszakában mi is vizsgáztunk a futballpályán és ha nehezen is, de 2:0 arányban megnyertük a találkozót. A mérkőzést kb. 3-400 néző előtt játszottuk le, remek idő, remek szurkolótábor, úgyhogy minden adva volt az eredményes játékhoz. Sajnos játékunk talán nem a megszokott volt, de ennek ellenére már a mérkőzés elején is odaszorítottuk ellenfelünket a kapujához. Jöttek a helyzetek, jöttek a szögletek, jöttek a lehetőségek, de a gól csak nem akart megszületni. Kiss Tomi szabadrúgását, Pfister Erik 20 méteres bombáját az ellenfél kapusa nagy bravúrral hárította. A 26. percben kihagytuk azt, amit kihagyhatatlannak gondoltunk. Jobboldalon vezettünk akciót, nagyszerű egyérintős játékkal hoztuk fel a labdát, majd az alapvonal környékéről az éles beadásunk után a hosszún álló Horváth Patrik senkitől sem zavartatva egy méterről fölé lőtt. Nem hittünk a szemünknek. Szerintem, ha fogadást kötöttünk volna, hogy meg tudja- e még egyszer ezt csinálni nem biztos, hogy sikerült volna neki. A kihagyott óriási helyzet azonban nem vette el a kedvünket. Tovább támadtunk, óriási mezőnyfölényben voltunk. A 35. percben azonban megtört a jég. Jobboldalon vezettünk akciót, majdnem az alapvonal magasságából adtunk be amire kilépett a kapus, majd szerencsétlenül ért a labdához, így az a hálóban kötött ki. 1:0. Ez a gól koprodukciós előadásban született. Mi azért legyünk jó szívűek és mivel a jegyzőkönyvben Horváth Patrik lett beírva góllövőként, mi is neki adjuk a gólt. Tovább nyomtunk, ellenfelünk szinte a mi térfelünkre sem tudta áttenni a lábát. A 38. percben Kiss Tamás cselezgetett a baloldalon, majd a 16-os sarkáról váratlanul a hosszú felső sarok irányába tekerte a labdát, de a kapust még ha verve is volt a felső léc kisegítette. Hofi Géza mondaná „az a büdös akác”. Most nem volt velünk a kapufánk még ha az alumíniumból is van. Az eredmény a félidőben nem változott, így 1:0-s vezetéssel vonultunk be az öltözőbe. Szünetben azon tanakodtunk hány góllal nyerjük meg a mérkőzést, mert olyan óriási fölényben játszottunk az első félidőben. A szünet után is azonnal nyomás alá helyeztük az ellenfél kapuját. Kiss Tomi baloldali beadása után Kasza Dani 7 méterről célt tévesztett, majd szintén Kiss Tamás passza után Horváth Patrik 6 méteres lövését is védte a kapus. A második végleg megnyugtató gól azonban nem akart megszületni. A kihagyott helyzetek azonban majdnem megbosszulták magukat. Ellenfelünk első veszélyes akciójából rögtön nagy gólhelyzetet alakított ki. A 67. percben baloldali beadás és az ellenfél csatárának 5 méteres fejesét kapusunk Tóth Dániel nagy bravúrral hárította. Bizony meleg volt a szitu. A kihagyott helyzet után is egymás után jöttek a lehetőségeink, amit sorra ki is hagytunk. A legnagyobb talán a csereként beállt Lőrincz Danié volt, aki a 80. perc környékén 40 méterről a kinn álló kapus felett a felső lécet találta el. Azonban ellenfelünk is felbátorodott és megpróbált a mérkőzés utolsó perceiben minden - mindegy alapon támadni. A 93. percben azonban végleg lezártuk a mérkőzést. Kiss Tomi indította Bodnár Istvánt a baloldalon, akinek nagyszerű beadása a hosszú ötösön megtalálta Lőrincz Danit, aki már nem hibázott és kapásból 8 méterről a felső sarokba bombázott. 2:0. Középkezdésre már idő sem maradt, a játékvezető lefújta a mérkőzést. A találkozót még ha a vártnál nehezebben is de megnyerte csapatunk, így most már tényleg csak egy karnyújtásra vagyunk a bajnoki címtől. A csapat teljesítménye, ha nem is volt kiemelkedő, de azért arra elég volt, hogy megnyerjük a találkozót. Még nem tudjuk, hogy e forduló után bajnokok vagyunk e mivel az Újpest később játssza le mérkőzését, mi azonban úgy gondoljuk, hogy ami késik nem múlik és legrosszabb esetben jövő héten az Újbuda otthonában győzelmünk esetén bajnokok leszünk.

Várjuk Kedves Szurkolóinkat az Újbuda elleni idegenbeli mérkőzésünkre is!

HAJRÁ REAC!

Kiss István György